Dag 8 (4. august) hadde før lekene blitt døpt «Superlørdag» på grunn av programmet denne dagen. Dagen endte med totalt 6 gullmedaljer, først for roerne Alex Gregory, Tom James, Pete Reed og Andrew Triggs-Hodge i firer uten styrmann og Katherine Copeland og Sophie Hosking i kvinnenes dobbeltsculler lettvekt, så for syklistene Danielle King, Joanna Rowsell og Laura Trott i lagforfølgelse. Dette ble fulgt av tre friidrettsgull på 46 minutter med Jessica Ennis i sjukamp, Greg Rutherford i lengdehopp og Mo Farah på 10 000 meter. Av andre medaljer ble det sølv til roerne Mark Hunter og Zac Purchase i dobbeltsculler lettvekt. Dette ble den beste enkeltdagen for britiske utøvere siden Sommer-OL 1908.